40 unge på asylcenter i Tullebølle på Langeland kom søndag op at skændes. En medarbejder blev slået, og en 15-årig dreng er sigtet i sagen.

Søndag aften kom omkring 40 unge mennesker op at toppes på Børnecenter Tullebølle på Langeland, skriver fyens.dk.

Ifølge politiet er det uvist, hvad de unge mennesker var uenige om, men diskussionen gik ikke stille for sig.

En medarbejder blev i forbindelse med episoden slået med et rør af en 15-årige dreng, som nu er sigtet for vold mod tjenestemand, siger vagtchefen hos Fyns Politi til fyens.dk.

Flere episoder på børnecentret

Ingen af de involverede personer i skænderiet har efterfølgende villet afgive forklaring til politiet, som derfor ikke ved, hvad uenighederne bundede i.

Den ramte medarbejder pådrog sig ingen skader i forbindelse med slaget.

Ifølge driftlederen på Børnecenter Tullebølle, Ulrik Pihl, startede slåskampen i centerets rygeskur, hvor en syv til ni drenge kom op og toppes. Lederen forklarer til TV 2, at slåskampen derefter rykkede inden for på centerets gangareal, hvor flere blev involveret i kampen - og forsøgte at stoppe den.

Ifølge Ulrik Pihl var maks 20 unge en del af urolighederne, og den medarbjeder, som blev ramt i forbindelse med episoden, blev slået med en hånd og ikke et rør.

Det er ikke første gang, uroligheder opstår på Børnecenter Tullebølle, som er en del af Asylcenter Holmegaard.

Tilbage i juli gik adskillige unge flygtningedrenge i totterne på hinanden under en fodboldkamp mellem asylbørnecentrene fra Hundstrup, Ærø og Tullebølle.